Na temelju članka 20. stavak 2. Zakona o predškolskom odgoju i obrazovanju (»Narodne novine«, br. 10/97.,107/07., 94/13., 98/19., 57/22.,101/23.) i članka 6. Odluke o načinu ostvarivanja prednosti pri upisu djece u Dječji vrtić Grada Bakra („Službene novine Grada Bakra“ br. --------) i članka 43. stavka 1. točke 4. Statuta Dječjeg vrtića Bakar, Upravno vijeće Dječjeg vrtića Bakar na sjednici održanoj dana \_\_\_\_\_\_\_\_\_\_\_\_, donijelo je

**PRAVILNIK O UPISU DJECE I OSTVARIVANJU PRAVA I OBVEZE KORISNIKA USLUGA**

**U DJEČJEM VRTIĆU BAKAR**

1. **OPĆE ODREDBE**

Članak 1.

 Pravilnikom o upisu djece i ostvarivanju prava i obveza korisnika usluga u Dječjem vrtiću Bakar (u daljnjem tekstu: Pravilnik) uređuje se postupak upisa i prednosti pri upisu djece u Dječji vrtić Bakar (u daljnjem tekstu: Vrtić), organizacija rada s novoupisanim polaznicima Vrtića i ostvarivanje programa predškolskog odgoja, obrazovanja i socijalne skrbi djece predškolske dobi te prava i obveze roditelja odnosno skrbnika i udomitelja djece - korisnika usluga Vrtića.

 Odredbe ovog Pravilnika koje se odnose na roditelje istovjetno se primjenjuju na skrbnike i udomitelje (u daljnjem tekstu: roditelj).

 Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

 U Vrtić se primaju predškolska djeca od navršenih 12 mjeseci života do polaska u osnovnu školu. U novu pedagošku godinu upisuje se onoliko djece koliko Vrtić može primiti do popune postojećih kapaciteta, sukladno Državnom pedagoškom standardu predškolskog odgoja i naobrazbe.

 Upravno vijeće, uz suglasnost odnosno mišljenje nadležnog tijela Grada Bakra (u daljnjem tekstu: Upravnog odjela za lokalnu samoupravu i društvene djelatnosti), donosi plan upisa djece za svaku pedagošku godinu.

 Način, vrijeme i mjesto podnošenja Zahtjeva utvrđuje ravnatelj Vrtića te objavljuje putem mrežnih stranica i oglasnih ploča vrtića.

Članak 3.

 U Vrtiću se ostvaruju sljedeći programi za djecu predškolske dobi:

1. redoviti programi njege, odgoja, naobrazbe, zdravstvene zaštite, prehrane i socijalne skrbi djece predškolske dobi (u nastavku teksta: redoviti programi) usklađeni s radnim vremenom zaposlenih roditelja i potrebama djeteta,

2. program predškole za djecu u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu,

3. posebni programi predškolskog odgoja u skladu s potrebama djece i zahtjevima roditelja:

- programi ranog učenja stranih jezika, ritmike i plesa, likovni, ekološki, vjerski i drugi programi prema posebnim interesima i potrebama djece,

- drugi razvojno orijentirani i socijalizacijski programi predškolskog odgoja u skladu s potrebama djece i zahtjevima roditelja.

1. **UPIS DJECE U PROGRAME VRTIĆA**

Članak 4.

 Upis djeteta uvjetuje se urednim cijepljenjem protiv bolesti iz Programa obveznih cijepljenja, a s iznimkom djece koja imaju kontraindikacije na pojedina cijepljenja.

Članak 5.

 Postupak upisa provodi Povjerenstvo za provedbu upisa (u daljnjem tekstu: Povjerenstvo).

**Zahtjev za nastavak korištenja usluga vrtića**

Članak 6.

 Roditelj djeteta koje je upisano u prethodnoj pedagoškoj godini (u daljnjem tekstu: roditelj-korisnik usluga) dužan je predati Zahtjev za nastavak korištenja usluga (u daljnjem tekstu: Zahtjev) za svaku sljedeću pedagošku godinu u kojoj će u kontinuitetu nastaviti koristiti usluge Vrtića.

 Obrazac Zahtjeva izdaje Vrtić.

 Način, vrijeme i rok podnošenja Zahtjeva utvrđuje ravnatelj Vrtića te se objavljuje putem mrežnih stranica i oglasnih ploča Vrtića.

 Roditelj je dužan u utvrđenom roku predati Zahtjev.

 Zahtjevi zaprimljeni nakon roka neće se razmatrati.

 Roditelj-korisnik usluga dužan je podmiriti sva dugovanja Vrtiću u trenutku predaje Zahtjeva.

Članak 7.

 Nakon što se temeljem podnesenih Zahtjeva utvrdi broj djece koja nastavljaju korištenje usluga, utvrđuju se slobodna mjesta za upis prijavljene djece u novu pedagošku godinu.

 **Prijava za upis u novu pedagošku godinu**

Članak 8.

 Upis djece u programe Vrtića provodi se prema planu upisa što ga za svaku pedagošku godinu donosi Upravno vijeće Vrtića uz suglasnost Upravnog odjela za lokalnu samoupravu i društvene djelatnosti.

 U novu pedagošku godinu upisuje se onoliko djece koliko je potrebno da se popune postojeći kapaciteti Vrtića.

 Upise i ispise djece i vođenje odgovarajuće dokumentacije Vrtić obavlja kao javne ovlasti.

Članak 9.

 Roditelj koji po prvi put prijavljuje dijete za upis podnosi Prijavu za upis djeteta, sukladno Planu upisa djece za pedagošku godinu (u daljnjem tekstu: Prijava) i prilaganjem odgovarajuće dokumentacije.

 U Prijavi roditelj odabire jednu lokaciju vrtića i jedan željeni program.

 U Prijavi roditelj može dati suglasnost Povjerenstvu da dijete rasporedi u vrtić na drugoj lokaciji, ukoliko u prvoj odabranoj nema slobodnih mjesta.

Članak 10.

 Roditelj je dužan pravodobno predati Prijavu s potpunom dokumentacijom.

 Prijava zaprimljena nakon roka neće se razmatrati.

 Prijava će se bodovati na temelju dokumenata dostavljenih u upisnom roku.

 Nakon isteka upisnog roka ne postoji mogućnost naknadnog podnošenja dokumenata i dokaza o činjenicama važnim za ostvarivanje prednosti pri upisu.

1. **OSTVARIVANJE REDA PRVENSTVA PRI UPISU**

Članak 11.

 Vrtić je dužan sukladno svojim kapacitetima organizirati redovite programe predškolskog odgoja i osigurati provođenje prednosti pri upisu na način utvrđen zakonom, odlukom osnivača i ovim Pravilnikom.

Članak 12.

 Prednost pri upisu utvrđuje osnivač Vrtića Odlukom o načinu ostvarivanja prednosti pri upisu djece u Dječji vrtić Bakar, sukladno Zakonu.

 Prednost pri upisu, pod jednakim uvjetima ostvaruje dijete:

- koje zajedno s oba roditelja, odnosno samohranim roditeljem ili jednim roditeljem, ukoliko se radi o jednoroditeljskoj obitelji, ima prebivalište na području Grada Bakra;

- kojem je dodijeljen skrbnik odnosno koje je smješteno u udomiteljsku obitelj ili ustanovu socijalne skrbi, a nema prebivalište na području Grada Bakra ako njegov skrbnik ili udomitelj ima prebivalište na području grada Bakra;

- strani državljanin koje ima odobren najmanje privremeni boravak ili odobrenu međunarodnu zaštitu u Republici Hrvatskoj i živi na području Grada Bakra zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji.

 Ukoliko nakon utvrđivanja prednosti iz stavka 2. ovog članka preostane slobodnih mjesta za upis, mogu se upisati i djeca koja zajedno s jednim roditeljem imaju prebivalište na području Grada Bakra.

 Djeca koja zajedno s roditeljima imaju prebivalište na području druge jedinice lokalne samouprave, mogu se upisati nakon što se upišu sva zainteresirana djeca iz stavaka 2. i 3. ovog članka.

 **Prednost pri upisu u redovite programe**

Članak 13.

Red prvenstva razrađuje se metodom bodovanja prema slijedećim kriterijima:

|  |  |
| --- | --- |
| KRITERIJ | BODOVI |
| **Dijete koje do 1. travnja tekuće godine navrši četiri godine života** | 500 |
| **Dijete roditelja invalida Domovinskog rata** | 30 |
| **Dijete samohranog roditelja**  | 10 |
| **Dijete iz jednoroditeljske obitelji**  | 5 |
| **Dijete iz obitelji s oba roditelja, oba roditelja zaposlena** | 200 |
| **Dijete iz obitelji s oba roditelja, jedan zaposlen, a drugi nezaposlen** | 100 |
| **Dijete koje je ostvarilo pravo na socijalnu uslugu smještaja u udomiteljskim obiteljima** | 10 |
| **Dijete iz obitelji s troje ili više djece** | 20 |
| **Dijete s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja**  | 5 |
| **Dijete osoba s invaliditetom upisanih u Hrvatski registar osoba s invaliditetom** | 10 |
| **Dijete roditelja koji primaju doplatak za djecu ili su korisnici zajamčene minimalne naknade** | 5 |
| **Dijete koje je na prethodnom upisnom roku ostalo neupisano** | 10 |

\*Pojam “zaposlen roditelj“ odnosi se i na redovitog studenta i redovitog učenika

\*Pojam “nezaposlen“ odnosi se i na umirovljenika

\* Pojam „obitelji s troje ili više djece“ uključuje maloljetnu djecu u sustavu predškolskog i školskog obrazovanja.

Članak 14.

 Roditelj je dužan prilikom podnošenja prijava za upis priložiti dokumentaciju i dokaze o činjenicama bitnim za ostvarivanje prednosti pri upisu:

- **dokaz prebivališta:** **potvrda/elektronički zapis o prebivalištu** MUP RH za sve članove zajedničkog kućanstva

**- za dijete: izvadak iz matice rođenih** i **potvrda o obavljenom sistematskom zdravstvenom pregledu** (provjera urednog cjepnog statusa) ne starije od mjesec dana od dana podnošenja Prijave

- **za dijete roditelja invalida Domovinskog rata**: rješenje roditelja o statusu invalida Domovinskog rata

- **za dijete zaposlenog/ih roditelja**: **potvrda/elektroničko zapis roditelja o podacima evidentiranim u matičnoj evidenciji HZMO-a** (ne stariji od mjesec dana od dana podnošenja Prijave) ili za roditelje zaposlene u inozemstvu – ugovor ili potvrda kojom se dokazuje činjenica postojanja ugovora o radu, odnosno činjenica mirovinskog osiguranja temeljenog na radu

- **za dijete nezaposlenog roditelja ili umirovljenika**: potvrda/elektronički zapis roditelja o podacima evidentiranim u matičnoj evidenciji HZMO-a (ne starije od mjesec dana od dana podnošenja Prijave) ili rješenje o priznavanju prava na mirovinu ili zadnji odrezak mirovine

- **za dijete samohranog roditelja:** elektronički zapis/izvadak iz matice rođenih roditelja (ne starije od mjesec dana od dana podnošenja Prijave) i smrtni list ili izvadak iz matice umrlih za preminulog roditelja ili potvrda o nestanku drugog roditelja ili drugo uvjerenje nadležnog tijela kojim se dokazuje da roditelj sam skrbi i uzdržava dijete

- **za dijete koje živi samo s jednim roditeljem** (jedno roditeljska obitelj): elektronički zapis/izvadak iz matice rođenih roditelja (ne starije od mjesec dana od dana podnošenja Prijave) i presuda o razvodu braka ili odluka suda o povjeri djeteta na stanovanje ili izvješće o provedenom postupku obveznog savjetovanja pri Hrvatskom zavodu za socijalni rad ili drugi dokaz da drugi roditelj ne živi u zajedničkom kućanstvu

**- za dijete čija su oba ili jedan roditelj redovni studenti/učenici:** potvrda fakulteta/škole o statusu redovnog studenta/učenika (ne starija od mjesec dana od dana podnošenja Prijave)

- **za dijete iz obitelji s troje i više djece:** rodni listovi ili izvodi iz matične knjige rođenih za svu djecu (neovisno o datumu izdavanja)

- **za dijete uzeto na skrb i uzdržavanje i dijete udomiteljskoj obitelji**: rješenje/potvrda Hrvatskog zavoda za socijalni rad

- **za dijete korisnika doplatka za djecu:** rješenje ili potvrda/elektronički zapis HZMO-a o pravu na doplatak za tekuću godinu

- **za dijete korisnika zajamčene minimalne naknade:** rješenje ili potvrda o priznavanje prava roditelju na zajamčenu minimalnu naknadu za tekuću kalendarsku godinu

- **za dijete s teškoćama i kroničnim bolestima**: nalaz i mišljenje Jedinstvenog tijela vještačenja i/ili druga medicinska dokumentacija: potvrda izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja

- **za dijete osoba s invaliditetom upisanih u Hrvatski registar osoba s invaliditetom:** potvrda/elektronički zapis ili rješenje o upisu roditelja u Hrvatski registar osoba s invaliditetom (neovisno o datumu izdavanja)

Članak 15.

 Dokumentaciju i dokaze koji se traže prema članku 14. ovoga Pravilnika, potrebno je posebno učitati i priložiti uz Prijavu.

 Vrtić zadržava pravo uvida u izvornike dokumentacije i dokaza.

Članak 16.

 Prije uključivanja djeteta u odgojne skupine roditelj je obvezan:

* Uplatiti polog (akontaciju) u punom iznosu
* Potpisati izjavu o punoljetnim osobama koje mogu dovoditi i odvoditi dijete iz Vrtića
* Potpisati s Vrtićem i osnivačem ugovor o međusobnim pravima i obvezama davatelja korisnika usluga.

Članak 17.

 Dijete ne može početi pohađati Vrtić ukoliko postoje ranija nepodmirena dugovanja po osnovi korištenja usluga vrtića

 **Prednost pri upisu**

Članak 18.

 Prednost pri upisu u okviru utvrđenog broja slobodnih mjesta po programima i odgojnim skupinama ostvaruje dijete s većim zbrojem bodova, uz primjenu članka 12. i 13. ovoga Pravilnika.

Članak 19.

 Ukoliko dvoje ili više djece ostvari jednak broj bodova redoslijed na Listi reda prvenstva utvrđuje se po kriteriju starosti djeteta, od starijeg prema mlađem.

 **Procjena o uključivanju djece u odgojno obrazovne skupine**

Članak 20.

 Roditelj je obvezan odazvati se pozivu Vrtića i obaviti inicijalni razgovor uz prisutnost djeteta.

 Na inicijalnom razgovoru prikupljaju se podaci o razvoju djeteta, njegovim potrebama, navikama, obitelji i drugim specifičnostima. Kroz razgovor se provodi opažanje djetetova ponašanja i komuniciranja te se dogovaraju odgovarajući postupci prilagodbe na jaslice/vrtić.

 Inicijalni razgovor provodi stručno povjerenstvo (stručni suradnici, zdravstveni voditelj i ravnatelj).

.

Članak 21.

 Roditelji su dužni za dijete s teškoćama u razvoju i kroničnim bolestima dostaviti medicinsku dokumentaciju o utvrđenim razvojnim, zdravstvenim teškoćama djeteta, neurološkim oštećenjima i preporuke stručnjaka te imaju obvezu odazvati se na poziv stručnog povjerenstva.

 Dijete s teškoćom u razvoju i kroničnom bolešću može se upisati u redovnu odgojnu skupinu ukoliko stručno povjerenstvo utvrdi da se u Vrtiću mogu osigurati uvjeti te ako postoji slobodno mjesto za upis.

 **Lista reda prvenstva**

Članak 22.

 Temeljem naprijed navedenih kriterija vrši se bodovanje te se sastavlja lista prema ostvarenim bodovima od najvećeg ka najnižem.

 U slučaju jednakog broja bodova, svrstavanje se obavlja po datumu rođenja djeteta od starijeg ka mlađemu.

 Djeca koja s početkom nove pedagoške godine neće navršiti 12 mjeseci života također se mogu prijaviti za upis, uz ograničenje da se ne mogu upisati prije navršene životne dobi potrebne za upis u Vrtić. Prijave za upis takve djece neće biti bodovane, već će se tretirati kao novo podnesene prijave.

 Roditelj koji odbije ponuđeno mjesto sukladno članku 9. stavku 3. smatra se da je povukao svoju prijavu i odustao od upisa.

 Ukoliko roditelj djeteta odustane od upisa, ne uvrštava se na Listu s konačnim rezultatima upisa.

Članak 23.

 Lista reda prvenstva s rezultatima prijava upisa vodi se po objektima.

 Poredak na Listi reda prvenstva utvrđuje se zbrojem bodova za svako dijete na osnovu članaka 12. i 13. ovoga Pravilnika.

 Prednost pri upisu u okviru slobodnih upisnih mjesta, ostvaruje dijete s većim brojem bodova.

 Lista reda prvenstva prikazuje popis djece s ostvarenim brojem bodova.

 Roditelj koji u toku upisne procedure odbije upisno mjesto ponuđeno sukladno članku 9. stavku 3. smatra se da je povukao svoju prijavu i odustao od upisa.

 Ukoliko roditelj djeteta odustane od upisa, ne uvrštava se na Listu s konačnim rezultatima upisa.

Članak 24.

 Vrednuje se i uvažava samo ona dokumentacija s dokazima zaprimljenim u upisnom roku.

 Lista reda prvenstva zaključuje se danom donošenja.

 Naknadne promjene okolnosti, statusa roditelja, odnosno činjenica kojima se ostvaruje prednost pri upisu, ne utječu na Listu s konačnim rezultatima upisa.

 Lista reda prvenstva objavljuje se na mrežnim stranicama Vrtića i oglasnim pločama vrtića.

 Lista reda prvenstva se smatra dostavljenom roditelju istekom osmoga dana od dana javne objave iz stavka 1 ovoga članka.

 **Lista neprimljene djece**

Članak 25.

 Djeca koja temeljem objavljenog natječaja i primjenom kriterija zbog nedostatka mjesta nisu ostvarila dovoljan broj bodova da bi bila primljena, vode se na Listi djece koja nisu primljena na razini Vrtića.

1. **PRAVO NA ŽALBU**

Članak 26.

 Protiv odluke o rezultatima upisa podnositelji zahtjeva za upis imaju pravo žalbe.

 Žalba se podnosi Upravnom vijeću Vrtića u roku od 15 dana od dana objavljivanja odluke o rezultatima upisa na oglasnim pločama i mrežnoj stranici vrtića.

Članak 27.

 Upravno vijeće o žalbi odlučuje nakon što prikupi sve podatke, a najkasnije u roku od 30 dana od primitka žalbe i potrebne dokumentacije.

 Nepravovremenu žalbu i žalbu izjavljenu od neovlaštene osobe Upravno vijeće će odbaciti.

 Odlučujući po žalbi Upravno vijeće može žalbu odbiti kao neosnovanu ili izmijeniti odluku o rezultatima upisa.

 Odluka Upravnog vijeća donesena povodom žalbe je konačna.

Članak 28.

 Po završenom žalbenom postupku povjerenstvo za upis utvrđuje konačnu listu rezultata upisa.

Članak 29.

 Na temelju konačne liste djeca se primaju u Vrtić.

 Ravnatelj/ica Vrtića izdaje Rješenje o upisu djece.

Članak 30.

 Tijekom godine Vrtić upisuje djecu s liste čekanja ukoliko se, zbog odustajanja primljene djece, povećanja kapaciteta ili slično, ukažu slobodna mjesta i to prema redoslijedu utvrđenom na listi. Iznimno, mogu se upisivati djeca i mimo redoslijeda utvrđenog listom čekanja ukoliko se radi o izuzetnim slučajevima koji se nisu mogli predvidjeti (smrt roditelja ili skrbnika, teška bolest roditelja ili skrbnika, napuštanje djeteta i slično ili ako se radi o djetetu u godini prije polaska u osnovnu školu).

 Nakon utvrđivanja konačne liste rezultata tijekom godine ne objavljuje se objava za upis djece u Vrtić već se nova djeca primaju na temelju novo podnesenih prijava, na način da se stavljaju na kraj liste čekanja prema redoslijedu zaprimanja prijava za upis. Tako upisana djeca ne ostvaruju bodove iz članka 13. kao prethodni korisnici usluga Vrtića i biti će ispisana na kraju pedagoške godine.

1. **ORGANIZACIJA RADA S NOVOUPISANIM POLAZNICIMA VRTIĆA**

Članak 31.

 Djeca upisana po konačnoj listi započinju ostvarivati programe Vrtića od 1. rujna tekuće godine, odnosno u tijeku godine, ako se tad upisuju.

 Zbog preseljenja roditelja, odnosno skrbnika ili iz drugih opravdanih razloga dijete može biti premješteno iz jednog u drugi područni vrtić u sastavu Vrtića, ako u tom drugom vrtiću postoje uvjeti za prihvat djeteta.

1. **ISPISI DJECE IZ VRTIĆA**

Članak 32.

 Dijete može biti ispisano iz Vrtića na zahtjev roditelja/skrbnika.

 Roditelji/skrbnici dužni su obavijestiti Vrtić o namjeri prestanka korištenja usluga Vrtića, najmanje osam dana prije namjere prekida korištenja usluga.

 Ispisnicu potpisuju odgojitelji skupine i roditelj/skrbnik djeteta, a ovjerava je ravnateljica Vrtića nakon što utvrdi da roditelj/skrbnik nema nepodmirenih obveza prema Vrtiću. Ravnatelj/ica je dužna u roku od 8 dana od potpisa ispisnice iz prethodnog članka istu dostaviti jedinici lokalne samouprave prebivališta korisnika Vrtića.

 Ukoliko roditelji/skrbnici prestanu koristiti usluge Vrtića, a da prethodno nisu ispisali dijete, dužni su platiti troškove usluga Vrtića do trenutka ispisa djeteta.

 Roditelji/skrbnici djeteta ispisanog iz Vrtića nemaju pravo podnijeti novu prijavu za upis tog djeteta prije isteka 6 mjeseci od dana ispisa.

Članak 33.

 Dijete može biti ispisano iz Vrtića ukoliko roditelji/skrbnici ne izvrše obvezu plaćanja za usluge Vrtića u roku od 30 dana od dana dospijeća računa.

 Dijete će također biti ispisano iz Vrtića ukoliko se roditelji/skrbnici ne pridržavaju odredbi ugovora o međusobnim pravima i obvezama sklopljenog s Vrtićem.

 Roditelji/skrbnici koji bez opravdanog razloga ne dovedu dijete u Vrtić u roku od 15 dana od početka nove pedagoške godine smatrat će se da su odustali od upisa te će dijete biti ispisano iz Vrtića.

 Rješenje o ispisu donosi ravnatelj/ica.

1. **PRIJELAZNE I ZAVRŠNE ODREDBE**

Članak 34.

 Ovaj Pravilnik stupa na snagu osmog dana od dana objave u „Službenim novinama Grada Bakra“.

KLASA:

URBROJ:

Bakar,

UPRAVNO VIJEĆE

Predsjednica

Maja Šepac Rožić